Finansiële welstand: Basiese spaarwenke vir SpaarmaandFoto: Skitterphoto/Pexels.com. Deur Ronel Jooste Julie is bekend as Spaarmaand in Suid-Afrika. Wanneer ’n mens doelbewus op die uitkyk is vir moontlike geleenthede om te spaar, raak dit makliker. Dit is nie altyd nodig om te soek vir groot besparings nie. ’n Klompie kleiner besparings het dieselfde impak as een of twee groot besparings. Dit is heelwat makliker om klein besparings te vind in die huidige ekonomiese klimaat in Suid-Afrika. Fokus op ’n paar kleiner besparings, want klein besparings tel vinnig op en sonder dat mens dit besef, is daar ’n ekstra paar rand in jou begroting. Hier volg ’n paar wenke: Hersien jou bankkostepakket op ’n jaarlikse grondslag. Banke bring gereeld nuwe pakkette uit wat moontlik meer koste-effektief is as jou huidige pakket. Raadpleeg jou bank vir ander opsies. Werk uit of ’n pakket waar jy per transaksie betaal, of ’n vastekostepakket goedkoper uitwerk inaggenome jou behoeftes en leefstyl. Daar is geen rede om te betaal vir dienste en fasiliteite wat jy nie gebruik nie. Lewensversekering is ’n noodsaaklikheid vir jou algehele finansiële welstand. Die hoofdoel van lewensversekering is om uitstaande skuld te delg wat nie deur die bates in jou boedel gedek word nie en voorsiening te maak vir jou afhanklikes, sou jy tot sterwe kom. Indien jy nie afhanklikes het of min skuld het, het jy nie werklik miljoene rande se lewensversekering nodig nie. Indien jou situasie dit toelaat, kan jy dit oorweeg om jou lewensdekking te verlaag en sodoende te spaar op ’n verlaagde premie. Maak egter seker jou lewensdekking is wel voldoende. Kry raad van ’n gemagtigde finansiële adviseur voordat jy hierdie besluit neem. Versekering op klererekeninge en selfone help baie as iets verkeerd gaan of verlore raak. Let egter daarop om nie elke versekeringsblokkie te merk vir elke iets wat jy koop sonder om jou somme te maak nie. Bepaal of die totale versekeringskoste geregverdig is inaggenome jou risikoprofiel en die vervangingskoste van die artikel of toestel. Om daardie bedrag wat jy sou betaal het aan versekering weg te sit in jou spaarrekening as deel van jou noodfonds, mag dikwels ’n beter opsie wees as om die versekering te betaal wat geprys is vir hoërisikokliënte. Korttermynversekeringspolisse moet jaarliks hersien en bygewerk word om by jou huidige omstandighede te pas. Om jou motor se waarde na sy huidige verlaagde markwaarde by te werk, kan ’n besparing teweegbring weens ’n verlaagde maandelikse premie. In teorie behoort jou versekeringspremie te verlaag soos wat jou motor se markwaarde afneem. Die onus is egter op jou om die waarde aan te pas en dit met jou versekeringsmaatskappy te bespreek. Maak seker jy verstaan wat word uitgesluit en dus nie gedek deur daardie spesifieke polis nie, voordat jy ’n polis aanvaar. ’n Polis moet pas by jou omstandighede, behoeftes en risikoprofiel. Byvoorbeeld, as ’n vrou ’n polis uitneem wat gevreesde siektes dek, maar iets soos borskanker spesifiek uitsluit, moet sy mooi dink of die polis regtig haar moontlike behoeftes sal dek. Vermy die situasie om vir jare lank te betaal vir ’n polis en dan bewus te word dat dit nie ’n spesifieke iets of toestand dek wanneer dit te laat is nie. Wanneer iets te goed klink om waar te wees, dan is dit heel waarskynlik ’n slenter. Moenie val vir elke persoon wat jou kontak met die beste, goedkoopste aanbod “eksklusief vir jou” nie. Jy kan net een selfoon op ’n slag gebruik – het jy rêrig twee of drie “gratis” selfoonkontrakte nodig? Ronel Jooste (Foto: Verskaf) Pas jouself en jou gesondheid mooi op. Gaan gereeld vir gesondheidstoetse, eet gesonde en gebalanseerde maaltye, oefen gereeld, hou op rook, beperk jou alkoholinname en beheer jou gewig. Drink vitamiene en immuunversterkers, veral gedurende die koue winterseisoen. Mediese dienste is duur en voorsorg werk altyd goedkoper uit. Jy sal effektiewe maniere vind om geld te spaar as jy doelbewus op die uitkyk is daarvoor en ’n bewustheid ten opsigte van spaar aankweek. Dit is moontlik om geld te spaar en steeds die lewe te geniet.